b'\n_START_ARTICLE_\nLapinkaura\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLapinkaura on monivuotinen, m\xc3\xa4t\xc3\xa4st\xc3\xa4v\xc3\xa4 hein\xc3\xa4kasvi. Se kasvaa 15\xe2\x80\x9330 cm korkeaksi. Korsi on kalju, mutta solmujen alapuolelta karvainen. Lehdet ovat kapeat, korkeintaan pari millimetri\xc3\xa4 leve\xc3\xa4t ja laidoilta karvaiset. T\xc3\xa4hk\xc3\xa4 on monihaarainen r\xc3\xb6yhy, mutta pysyy yleens\xc3\xa4 kapeana supussa. Lapinkaura muistuttaa l\xc3\xa4heisesti keltakauraa (T. flavescens), mutta lajit eiv\xc3\xa4t esiinny samoilla alueilla.\n_START_SECTION_\nLevinneisyys\n_START_PARAGRAPH_\nLapinkauran p\xc3\xa4\xc3\xa4esiintymisalueet ovat keskittyneet Siperian suurten jokien varsille, kuten Lenalle ja Jeniseille. Lapinkauraa tavataan my\xc3\xb6s p\xc3\xa4\xc3\xa4esiintymisalueestaan hyvin erillisen\xc3\xa4 Fennoskandiassa Pohjois-Norjassa, Pohjois-Ruotsissa sek\xc3\xa4 Enonteki\xc3\xb6ll\xc3\xa4 K\xc3\xa4sivarren alueella Suomessa. Fennoskandian esiintym\xc3\xa4t ovat ainoita Euroopassa. Enonteki\xc3\xb6n esiintym\xc3\xa4t sijaitsevat l\xc3\xa4hinn\xc3\xa4 K\xc3\xb6nk\xc3\xa4m\xc3\xa4enon ja L\xc3\xa4t\xc3\xa4senon varsilla. Lapinkaura kuvattiin tieteelle K\xc3\xb6nk\xc3\xa4m\xc3\xa4enon varrelta Maunun kyl\xc3\xa4n kohdalta ker\xc3\xa4tyst\xc3\xa4 n\xc3\xa4ytteest\xc3\xa4 1830-luvun alussa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLapinkaura kasvaa paljailla kallioilla, polunvarsilla, rantaniityill\xc3\xa4 sek\xc3\xa4 soraisilla jokirannoilla. Sit\xc3\xa4 tavataan korkeintaan 580 metrin korkeudella.'